cyanic-selkie/wikianc huggingface dataset:
কুন-দ্গা'-লেগ্স-পা
পরিবার
কুন-দ্গা'-লেগ্স-পা ফাগ-মো-গ্রু-পা রাজবংশের ষষ্ঠ রাজা গোং-মা-গ্রাগ্স-পা-র্গ্যাল-ম্ত্শানের ভ্রাতা সাংস-র্গ্যাস-র্গ্যাল-ম্ত্শানের পুত্র ছিলেন। সাংস-র্গ্যাস-র্গ্যাল-ম্ত্শান রিং-স্পুংস-পা নামক গ্ত্সাং অঞ্চলের রিং-স্পুংস এলাকার এক আঞ্চলিক জমিদার পরিবারের দুইজন মহিলাকে বিবাহ করেন এবং তাদের গ্রাগ্স-পা-'ব্যুং-গ্নাস এবং কুন-দ্গা'-লেগ্স-পা নামক দুই পুত্রের জন্ম হয়।
সিংহাসনারোহণ
গ্রাগ্স-পা-'ব্যুং-গ্নাসের রাজত্বকালে ফাগ-মো-গ্রু-পা রাজবংশের কেন্দ্রীয় শাসনব্যবস্থা ভেঙ্গে পড়ে ও রিং-স্পুংস-পা পরিবারের প্রধান নোর-বু-ব্জাং-পো পশ্চিম মধ্য তিব্বতের গ্ত্সাং অঞ্চল অধিকার করে নেন। ১৪৪৫ খ্রিষ্টাব্দে গ্রাগ্স-পা-'ব্যুং-গ্নাসের মৃত্যু হলে উপযুক্ত বয়স না হওয়ার কারণে পরের তিন বছর পর কুন-দ্গা'-লেগ্স-পা সিংহাসনে বসেন। তিনি দ্বুস অঞ্চলে নেদোং প্রাসাদে বসবাস করতেন। তিব্বতী বর্ণনানুসারে, ১৪৫৭ খ্রিষ্টাব্দে কুন-দ্গা'-লেগ্স-পার পিতা সাংস-র্গ্যাস-র্গ্যাল-ম্ত্শানের মৃত্যু হয়। কিন্তু মিংশি গ্রন্থে কুন-দ্গা'-লেগ্স-পার অভিষেক সম্বন্ধে ভিন্ন ঘটনার উল্লেখ রয়েছে। এই গ্রন্থানুসারে, গ্রাগ্স-পা-'ব্যুং-গ্নাসের মৃত্যুর পর তার পিতা সাঙ্গেরজিয়ে জিয়ানজান বা চাংবু (সাংস-র্গ্যাস-র্গ্যাল-ম্ত্শান) ১৪৬৯ খ্রিষ্টাব্দ পর্যন্ত রাজত্ব করেন। তার মৃত্যুর পর মিং সম্রাটের আদেশে সাঙ্গেরজিয়ে জিয়ানজান বা চাংবুর পুত্র গোংগে লিয়েসিবা ঝোংনাই লিংঝান বের চাংবু (কুন-দ্গা'-লেগ্স-পা) সিংহাসনে আরোহণ করেন।
রিং-স্পুংস-পার সাথে বিরোধ
কুন-দ্গা'-লেগ্স-পা গ্ত্সাং অঞ্চলে ভ্রমণে গেলে রিং-স্পুংস-পা প্রধান নোর-বু-ব্জাং-পো তাকে স্বাগত জানালেও কুন-দ্গা'-লেগ্স-পা তার প্রতি ব্যবহারে সন্তুষ্ট ছিলেন না। তিনি রিং-স্পুংস-পা বংশের এক মহিলার সঙ্গে বিবাহবন্ধনে আবদ্ধ হলেও তিনি এই বিবাহে সুখী ছিলেন না। নোর-বু-ব্জাং-পোর পৌত্র দোন-য়োদ-র্দো-র্জে লাসা শহরের অদূরে ফাগ-মো-গ্রু-পা রাজবংশের অধিকৃত এলাকায় কার্মা-ব্কা'-ব্র্গ্যুদ ধর্মসম্প্রদায়ের জন্য বৌদ্ধবিহার স্থাপনের চেষ্টা করলে, দ্গে-লুগ্স ধর্মসম্প্রদায়ের বৌদ্ধরা কার্মা-ব্কা'-ব্র্গ্যুদ ধর্মসম্প্রদায়ের সপ্তম র্গ্যাল-বা-কার্মা-পা ছোস-গ্রাগ্স-র্গ্যা-ম্ত্শোকে প্রায় হত্যা করেই ফেলেছিলেন। অবশেষে ১৪৮০ খ্রিষ্টাব্দে দোন-য়োদ-র্দো-র্জে ফাগ-মো-গ্রু-পা রাজবংশের অধিকৃত বেশ কিছু এলাকা দখল করে নেন এবং পরের বছর আবার আক্রমণ করে ব্যর্থ হন। ঐ বছর রাজ্যের মন্ত্রীরা কুন-দ্গা'-লেগ্স-পাকে নির্বাসনে পাঠিয়ে দেন। দুই বছর পরে তার মৃত্যু হয়।
ভক্স
ভক্স প্রতিষ্ঠার আগে, এজরা ক্লেইন দ্য ওয়াশিংটন পোস্টের জন্য ওয়াংকব্লগের প্রধান হিসাবে কাজ করেছিলেন, একটি পাবলিক পলিসি ব্লগ। ক্লেইন যখন সংবাদপত্রের সম্পাদকদের কাছ থেকে অর্থায়ন ব্যবহার করে একটি নতুন সাইট চালু করার চেষ্টা করেছিলেন, তখন তার প্রস্তাবটি প্রত্যাখ্যান করা হয়েছিল এবং ক্লেইন পরবর্তীতে জানুয়ারী ২০১৪ সালে অন্য একটি যোগাযোগ সংস্থা ভক্স মিডিয়ার সাথে একটি অবস্থানের জন্য ওয়াশিংটন পোস্ট ছেড়ে চলে যান।
ইয়োসেফ ফন ফ্রাউনহোফার
ইয়োসেফ ফন ফ্রাউনহোফার (জার্মান: Joseph von Fraunhofer) (মার্চ ৬, ১৭৮৭ - জুন ৭, ১৮২৬) একজন জার্মান আলোকবিজ্ঞানী। তিনি আলোকবিজ্ঞানের উল্লেখযোগ্য কিছু বিষয় আবিষ্কার করেন। এর মধ্যে রয়েছে ফ্রাউনহোফার অপবর্তন এবং ফ্রাউনহোফার রেখা। মাত্র এগারো বছর বয়সে অনাথ হয়ে যাওয়া এই বিজ্ঞানী চশমা তৈরির কারখানার একজন চশমা নির্মাতা ছিলেন মাত্র।
জীবনী
ফ্রাউনহোফার জার্মানির বাভারিয়া প্রদেশের অন্তর্গত স্ট্রাউবিং নামক স্থানে ১৭৮৭ সালের ৬ মার্চ জন্মগ্রহণ করেন। তার বয়স যখন মাত্র ১১ তখনই তার বাবা-মা দুজন মারা যায়। এরপর তিনি Philipp Anton Weichelsberger নামক কোম্পানিতে লেন্স এবং আয়না তৈরির উপর একটি প্রবেশিকা কোর্স সম্পন্ন করেন। এই কোর্সের বদৌলতে মিউনিখের একটি বৈজ্ঞানিক যন্ত্রপাতি তৈরির কারখানায় তিনি চাকরি পান।
জিরো
জিরো (Ziro) ভারতের অরুনাচল প্রদেশ রাজ্যের নিম্ন সুবনসিরি জেলার একটি শহর।
ভৌগোলিক উপাত্ত
শহরটির অবস্থানের অক্ষাংশ ও দ্রাঘিমাংশ হল । সমুদ্র সমতল হতে এর গড় উচ্চতা হল ১৬৮৮ মিটার (৫৫৩৮ ফুট)।
জনসংখ্যার উপাত্ত
ভারতের ২০০১ সালের আদমশুমারি অনুসারে জিরো শহরের জনসংখ্যা হল ১২,২৮৯ জন। এর মধ্যে পুরুষ ৫২% এবং নারী ৪৮%।
এই শহরের জনসংখ্যার ১৭% হল ৬ বছর বা তার কম বয়সী।
গ্রিনল্যান্ডীয় ভাষা
গ্রিনল্যান্ডীয় ভাষা (Kalaallisut, কালাল্লিসুত) একটি এস্কিমো–আলেউত ভাষাসমূহের ইনুইত শাখার একটি ভাষা। এটি গ্রিনল্যান্ডের রাষ্ট্রভাষা ও সংখ্যাগরিষ্ঠ গ্রিনল্যান্ডীয় ইনুইত সম্প্রদায়ের মাতৃভাষা। ভাষাটির প্রমিত রূপটি এখন স্কুলের সকল গ্রিনল্যান্ডবাসীকে শেখানো হয়। ভাষাটি ইনুকতিতুত ভাষার সাথে সম্পর্কিত। ভাষাটি গ্রিনল্যান্ডের পশ্চিম ও দক্ষিণাঞ্চলে প্রচলিত। গ্রিনল্যান্ডীয় ভাষা ডেনীয় থেকে প্রচুর শব্দভাণ্ডার ধার করেছে, অন্যদিকে কানাডীয় এবং আলাস্কান ইনুইত ভাষাসমূহ ইংরেজি বা কখনও কখনও ফরাসি ও রুশ থেকে শব্দভাণ্ডার গ্রহণ করেছে। ভাষাটি রোমান বর্ণমালা ব্যবহার করে লেখা হয়। উত্তর-পশ্চিম গ্রীনল্যান্ডের আপারনাভিক এলাকার উপভাষার শব্দভাণ্ডার প্রমিত উপভাষা থেকে কিছুটা আলাদা।
ভৌগোলিক বণ্টন
গ্রিনল্যান্ড দ্বীপের উত্তর-পশ্চিম, পশ্চিম ও পুর্ব অংশেই শুধু মানুষ বসবাস করে। মূল দ্বীপের মধ্যভাগে কোনো মানববসতি নেই। গ্রিনল্যান্ডীয় ভাষা মূলত এই মানববসতিপূর্ণ অঞ্চলেই প্রচলিত। গ্রিনল্যান্ডের জনসংখ্যার ৯০ শতাংশ মানুষ মাতৃভাষা হিসাবে এই ভাষাটি ব্যবহার করে।
উপভাষা
গ্রিনল্যান্ডীয় ভাষার তিনটি উপভাষা রয়েছে। এর মধ্যে দ্বীপের রাজধানী নুক-এর আশেপাশে কথিত কালাল্লিসুত (Kalaallisut) উপভাষাটিই প্রমিত ভাষা হিসাবে স্কুল-কলেজে, অফিস, আদালতসহ সকল প্রকার সরকারি কাজে ব্যবহার করা হয়। গ্রিনল্যান্ডের সর্বাধিক ৫০,০০০-এর অধিক মানুষ এই উপভাষা তাদের দৈনন্দিন জীবনে ব্যবহার করে থাকে। অন্যান্য উপভাষা গুলো হলো:
তুনুমিসুত (Tunumiisut) হলো পূর্ব গ্রিনল্যান্ডের উপভাষা। এটি অন্যান্য ইনুইত ভাষার রূপ থেকে তীব্রভাবে পৃথক এবং প্রায় ৩০০০ মানুষ এই উপভাষায় কথা বলে।
ইনুকতুন (Inuktun) হলো উত্তর গ্রিনল্যান্ডের কানাকের আশেপাশের এলাকার উপভাষা। একে কখনও কখনও থুলি উপভাষা বা উত্তর গ্রীনল্যান্ডীয় বলা হয়। এই এলাকাটি ইনুইতের উত্তরাঞ্চলীয় বসতি এলাকা এবং এই উপভাষাটির অপেক্ষাকৃত কম সংখ্যক বক্তা বিদ্যমান। এটি উত্তর বাফিন উপভাষার মোটামুটি কাছাকাছি বলে পরিচিত, যেহেতু বাফিন দ্বীপের ইনুইতের একটি দল উনবিংশ এবং বিংশ শতকের প্রথম দিকে এই অঞ্চলে বসতি স্থাপন করেছিল। এর বক্তা সংখ্যা ১০০০ এর নিচে।
শ্রেণীকরণ
গ্রিনল্যান্ডীয় ভাষা এস্কিমো–আলেউত ভাষাপরিবারের অন্তর্ভুক্ত ইনুইত শাখার একটি ভাষা। ইনুইত ভাষাগুলো উত্তর কানাডা ও আলাস্কা অঞ্চলে অধিক প্রচলিত। এ কারণে গ্রিনল্যান্ডীয় ভাষা এস্কিমো ও ইনুইত সম্প্রদায়ের ভাষার সঙ্গে অনেক বেশি সম্পর্ক যুক্ত। গ্রিনল্যান্ডীয় ভাষার উপভাষাগুলোর মধ্যকার সম্পর্ক: গ্রিনল্যান্ডীয় হচ্ছে বর্তমানে সবচেয়ে অধিক প্রচলিত এস্কিমো–আলেউত ভাষা।
ধ্বনিতত্ত্ব
গ্রিনল্যান্ডীয় ভাষার ধ্বনিতত্ত্ব খুবই সাধারণ ও কম সমৃদ্ধ। কারণ দীর্ঘকাল যাবত ডেনীয় ব্যতীত অন্য কোনো সমৃদ্ধ ভাষার সংস্পর্শে না আসায় এর ধ্বনিততত্ত্বে নতুন ধ্বনি খুব কম সংযোজন হয়েছে।
স্বরধ্বনি
গ্রিনল্যান্ডীয় স্বরধ্বনিতে শুধু /a/, /i/, /u/ -এই তিনটি ধ্বনি পরিলক্ষিত হয়। এগুলোর প্রত্যেকটির হ্রস্ব ও দীর্ঘ -এই দুটি রূপ আছে। কিছু উপভাষায় /e/ ও /o/ এর ব্যবহার লক্ষ্য করা যায়, যেগুলো যথাক্রমে /i/ ও /u/ থেকে উৎপন্ন।
ব্যঞ্জনধ্বনি
বিঃদ্রঃ এখানে চতুর্থ বন্ধনী ‘’ দ্বারা উচ্চারণভেদে গ্রিনল্যান্ডীয় বর্ণমালার অক্ষরগুলোকে নির্দেশ করা হয়েছে।
লিখন পদ্ধতি
গ্রিনল্যান্ডীয় ভাষা গ্রিনল্যান্ডীয় লাতিন লিপিতে লিখা হয়। এর বর্ণগুলো হলো: ইংরেজি ও ডেনীয় ভাষা হতে প্রাপ্ত কৃতঋণ শব্দগুলো উচ্চারণের জন্য B, C, D, H, W, X, Y, Z, Æ, Ø ও Å - বর্ণগুলো ব্যবহার করা হয়। "..." ও »...« চিহ্নগুলো গ্রিনল্যান্ডীয় ভাষায় উদ্ধৃতি চিহ্ন হিসাবে ব্যবহার করা হয়।
নমুনা পাঠ্য
Inuit tamarmik inúngorput náminêrsínãsuseĸarlutik ásigĩmílu atáĸinásuseĸarlutílu pisínâtitãfeĸarlutik. Silaĸásusermik tarnílu nalúngísusianik pilersugãput, ímínúlu iliorfigeĸatigĩtariaĸaraluarput ĸatángutigĩtut peĸatigĩnerup anersâvani.
Inuit tamarmik inunngorput nammineersinnaassuseqarlutik assigiimmillu ataqqinassuseqarlutillu pisinnaatitaaffeqarlutik. Silaqassusermik tarnillu nalunngissusianik pilersugaapput, imminnullu iliorfigeqatigiittariaqaraluarput qatanngutigiittut peqatigiinnerup anersaavani.
সমস্ত মানুষ স্বাধীনভাবে সমান মর্যাদা এবং অধিকার নিয়ে জন্মগ্রহণ করে। তাঁদের বিবেক এবং বুদ্ধি আছে, সুতরাং সকলেরই একে অপরের প্রতি ভ্রাতৃত্বসুলভ মনোভাব নিয়ে আচরণ করা উচিত। (মানবাধিকারের সার্বজনীন ঘোষণাপত্রের ধারা ১)
স্বীকৃতি ও ব্যবহার
বিংশ শতাব্দীর মাঝামাঝি পর্যন্ত গ্রিনল্যান্ডীয় ভাষার কোনো স্বীকৃতি ছিল না। গ্রিনল্যান্ডের সরকারি কাজকর্মে সর্বত্র ডেনীয় ভাষার ব্যবহার ছিল। গ্রিনল্যান্ড স্বশাসন অর্জনের পর ভাষাটি গ্রিনল্যান্ডের রাষ্ট্রভাষা হিসাবে স্বীকৃতি পায়। পরবর্তীতে অনেক কম সময়েই ভাষাটির প্রভূত উন্নতি সাধিত হয়। বর্তমানে গ্রিনল্যান্ডের ৫৪,০০০ অধিবাসী গ্রিনল্যান্ডীয়কে তাদের মাতৃভাষা হিসাবে ব্যবহার করছে।
জৈব খামার ব্যবস্থা
জৈব খামার ব্যবস্থা (Organic farming) বা জৈব কৃষি (Organic agriculture বা Biological agriculture) (জৈব কৃষিব্যবস্থা বা জৈব চাষ নামেও পরিচিত) বলতে এক ধরনের সর্বাঙ্গীণ কল্যাণমূলক কৃষিজাত ও খামারজাত দ্রব্য উৎপাদন প্রণালীকে বোঝায়, যার উদ্দেশ্য হল বিরূপ প্রতিক্রিয়া সৃষ্টিকারক কৃত্রিম অজৈব উপাদান ও বংশাণুগতভাবে পরিবর্তিত জীবের ব্যবহার পরিহার বা সীমিত করে এবং প্রাকৃতিকভাবে উৎপন্ন উপাদান ও চর্চাকে অগ্রাধিকার প্রদান করে মৃত্তিকা, কৃষি বাস্তুতন্ত্র ও মানুষের ক্ষতি ন্যূনতম করা এবং এদের দীর্ঘস্থায়ী বা টেকসই সুস্বাস্থ্য নিশ্চিত করা। জৈব খামার ব্যবস্থা বিভিন্ন বাস্তুতান্ত্রিক প্রক্রিয়া, জীববৈচিত্র্য ও স্থানীয় পরিস্থতির সাথে সাযুজ্যপূর্ণ চক্রের উপর নির্ভরশীল। এতে স্থানীয় সংস্কৃতি ও ঐতিহ্য, নবীকরণ ও বিজ্ঞানের মেলবন্ধন ঘটিয়ে সবার ভাগাভাগি করে নেওয়া পরিবেশের উপকার সাধন করা হয় ও সংশ্লিষ্ট সব অংশীজনের মধ্যে সম্পর্ক যেন ন্যায্য হয় ও তাদের জীবনযাত্রার মান যেন উন্নত হয়, সে ব্যাপারগুলিতে উৎসাহ প্রদান করা হয়।
ব্যবহারিক দৃষ্টিকোণ থেকে জৈব খামার ব্যবস্থাতে পরিবেশবান্ধব রোগবালাই ও কীটনাশক, প্রাণী ও উদ্ভিদ বর্জ্যজাত জৈব সার এবং নাইট্রোজেন-আবদ্ধকারক আচ্ছাদন ফসল ব্যবহার করা হয়। প্রথাগত কৃষির রাসায়নিক কীটনাশক ও কৃত্রিম সারের ব্যবহারের কারণে যে পরিবেশগত ক্ষতির সৃষ্টি হয়, তার প্রত্যুত্তরে আধুনিক জৈব খামার ব্যবস্থার উদ্ভব ঘটে। প্রথাগত কৃষির তুলনায় জৈব কৃষিতে মাটির ক্ষয় কম হয়, ভূগর্ভস্থ ও ভূপৃষ্ঠস্থ পানিতে নাইট্রেট চোঁয়ানো কম হয়, কীটনাশক কম ব্যবহৃত হয়, প্রাণীজাত বর্জ্য পুনঃচক্রায়িত হয়। কিন্তু এর বিপরীতে জৈব খামারের ফলন প্রায় ২০% কম ও খামারজাত দ্রব্যের মূল্য বেশি।
আইনি বৈধতা
জৈব খামার ব্যবস্থাগুলি আন্তর্জাতিকভবে নিয়ন্ত্রিত এবং বিশ্বের অনেক দেশে ও বহুজাতিক অঞ্চলে এই নিয়মগুলিকে আইনগতভাবে প্রয়োগ করা হয়। মূলত ১৯৭২ সালে প্রতিষ্ঠিত জৈব কৃষি আন্দোলনসমূহের আন্তর্জাতিক সংঘ (International Federation of Organic Agriculture Movements বা IFOAM) যে আদর্শমানগুলি বেঁধে দিয়েছে, সেগুলিই ঐসব আইনের ভিত্তি। ঐসব নিয়ম ও আইন মেনে চললে ও আনুষ্ঠানিক স্বীকৃতি প্রদানকারী সংস্থাসমূহের স্বীকৃতি পেলে তবেই সাধারণত কোনও খামার ব্যবস্থাকে "জৈব" হিসেবে অভিহিত করা হয়। যেমন মার্কিন কৃষি মন্ত্রণালয়ের সংজ্ঞানুযায়ী জৈব খামারকে অবশ্যই ন্যূনতম ৯৫% জৈব উপাদানবিশিষ্ট হিসেবে স্বীকৃতির সনদপ্রাপ্ত দ্রব্য ব্যবহার করতে হবে।
বিকল্প নাম
জৈব খামার ব্যবস্থাকে কদাচিৎ পরিবেশবান্ধব খামার ব্যবস্থা (Ecological farming) নামেও ডাকা হতে পারে।
মূলনীতি ও উপকরণ
আন্তর্জাতিক জৈব কৃষি সংঘ জৈব খামার ব্যবস্থা বা জৈব কৃষির চারটি মূলনীতিকে প্রাধান্য দিয়েছে। এগুলি হল স্বাস্থ্য, পরিবেশবান্ধবতা, নায্যতা ও পরিচর্যা। স্থাস্থ্য নীতি অনুযায়ী জৈব কৃষির উদ্দেশ্য হল মাটি, উদ্ভিদ, প্রাণী, মানুষ ও পৃথিবীর স্বাস্থ্যকে এক ও অভিন্ন কল্পনা করে সেটিকে টেকসই করা ও সেটির উন্নতিসাধন করা। পরিবেশবান্ধব বা বাস্তবৈজ্ঞানিক মূলনীতি হল এই যে জৈব কৃষিকে অবশ্যই বাস্তুসংস্থানসমূহ ও বাস্তু চক্রসমূহের উপর ভিত্তি করে সম্পাদন করতে হবে, সেগুলির সাথে কাজ করতে হবে, সেগুলিকে অনুকরণ করতে হবে ও সেগুলিকে টিকিয়ে রাখতে হবে। ন্যায্যতার মূলনীতি বলে যে জৈব কৃষিকে আর্থিক সুযোগ ও বাসযোগ্য অভিন্ন পরিবেশের প্রতি ন্যায্য থাকে, এমন সব সম্পর্কের উপর ভিত্তি করে পালন করতে হবে। পরিচর্যার মূলনীতি বলে যে জৈব কৃষিকে সাবধানতা ও দায়িত্বের সাথে পরিচালনা করতে হবে যাতে বর্তমান ও ভবিষ্যৎ প্রজন্ম ও পরিবেশের স্বাস্থ্য ও সুস্থতা সুরক্ষিত থাকে।
ব্যবহারিক দৃষ্টিকোণ থেকে দেখলে জৈব খামার ব্যবস্থাতে জৈব উৎসের সার যেমন মিশ্র জৈব সার (কম্পোস্ট), গবাদি পশুর গোবর, সবুজ সার, অস্থিচূর্ণ সার (বোন মিল), ইত্যাদি ব্যবহার করা হয় এবং শস্য আবর্তন, সাথী ফসলের আবাদ, মিশ্র ফসলের আবাদ, কীটপতঙ্গভূক প্রাণীদের লালনপালন, ইত্যাদি কৌশলকে অধিকতর গুরুত্ব প্রদান করা হয়। বিরল ব্যতিক্রম বাদে কৃত্রিম রাসায়নিক কীটনাশক, কৃত্রিম রাসায়নিক সার, অন্যান্য শিল্পজাত রাসায়নিক পদার্থ, বংশাণু প্রকৌশল ব্যবহার করে সৃষ্ট বংশাণুগতভাবে পরিবর্তিত উদ্ভিদ ও উদ্ভিদ বৃদ্ধিকারক উদ্বোধক পদার্থ (গ্রোথ হরমোন) নিষিদ্ধ করা হয়। পশুপালনের ক্ষেত্রে ব্যাকটেরিয়ানিরোধক (অ্যান্টিবায়োটিক) ও অন্যান্য ঔষধের (যেমন মোটাতাজাকরণ উদ্বোধক-রস তথা হরমোন) ব্যবহার পরিহার বা সীমিত করা হয় ও পশুদেরকে তাদের জন্য স্বাভাবিক ও স্বাস্থ্যকর পরিবেশে রাখা হয়। পশুদেরকে ভবনে বন্দী না রেখে খোলা জায়গায় চারণ করে শরীরচর্চা করার সুযোগ দেওয়া হয়, তাদের জন্য পুষ্টিগত ভারসাম্যের অধিকারী জৈব পশুখাদ্য (অর্গানিক ফিড), নির্মল বায়ু ও পানীয় জল, সৌরালোক ও ছায়ার সুবন্দোবস্ত করা হয় এবং চাপহীন পরিবেশ ও সঠিক পয়োনিষ্কাশন ব্যবস্থার মাধ্যমে পশুর সহজাত রোগ প্রতিরোধ ক্ষমতা শক্তিশালী করা হয়। এভাবে জৈব খামার ব্যবস্থাতে উৎপাদন লক্ষ্যে পৌছানোর পাশাপাশি প্রাকৃতিক পরিবেশ যেমন জলাভূমি ও বনভূমি টেকসইকরণ, পানি ও মৃত্তিকার গুণমান বজায় বা বৃদ্ধিকরণ, মৃত্তিকার উর্বরতা ও সুস্বাস্থ্য রক্ষা,  খামারের পশুকল্যাণ, বন্যপ্রাণীর বৈচিত্র্য সংরক্ষণ, জৈব উপায়ে রোগ ও বালাই নিয়ন্ত্রণ, কৃষিজাত পণ্যের পুষ্টিমান বৃদ্ধি, ইত্যাদি ব্যাপারগুলি নিশ্চিত করা হয়।
ইতিহাস
২০শ শতাব্দীর শুরুর দিকে দ্রুত পরিবর্তনশীল কৃষিচর্চাসমূহের প্রতিক্রিয়া হিসেবে জৈব খামার ব্যবস্থার উদ্ভব হয়। বর্তমানে বহুসংখ্যক সংস্থা জৈব খামার ব্যবস্থার বিকাশে কাজ করছে। জৈবকৃষির মানগুলিকে এমনভাবে নকশা করা হয়, যাতে সেগুলিতে প্রাকৃতিকভাবে উৎপন্ন পদার্থগুলির ব্যবহার অনুমোদিত থাকে (যেমন প্রাকৃতিকভাবে উৎপন্ন কীটনাশক পাইরিথিন) ও কৃত্রিম রাসায়নিক পদার্থসমূহের ব্যবহার হয় সম্পূর্ণ নিষিদ্ধ বা অত্যন্ত সীমিত থাকে। যেসব কৃত্রিম মানবনির্মিত রাসায়নিক পদার্থকে অনুমোদন দেওয়া হয়, তাদের মধ্যে আছে কপার সালফেট, মৌলিক গন্ধক বা সালফার ও আইভারমেক্টিন। বংশাণুগতভাবে পরিবর্তিত জীব, (অত্যন্ত ক্ষুদ্র) ন্যানো-উপাদানসমূহ, মানব পয়োবর্জ্যের কর্দম, উদ্ভিদ বৃদ্ধি নিয়ন্ত্রক পদার্থ, উদ্বোধক বা হরমোন এবং গবাদি পশুপালন শিল্পে ব্যাকটেরিয়ারোধক ঔষধের ব্যবহার (অ্যান্টিবায়োটিক), ইত্যাদি নিষিদ্ধ।
ফলাফল
১৯৯০ সাল থেকে জৈব খামার ব্যবস্থাজাত খাদ্য ও অন্যান্য পণ্যের বাজারের আকার দ্রুত বৃদ্ধি পেয়েছে। ২০১২ সালে বাজারের আয়তন ছিল প্রায় ৬ হাজার ৩০০ কোটি মার্কিন ডলার। এই চাহিদার বৃদ্ধির সাথে সাথে জৈব উপায়ে পরিচালিত খামারভূমির পরিমাণও চক্রবৃদ্ধি হারে বৃদ্ধি পেয়েছে। ২০০১ থেকে ২০১১ সাল পর্যন্ত প্রতি বছর প্রায় ৮.৯% হারে এইসব জমির পরিমাণ বৃদ্ধি পায়।. ২০২০ সালের হিসাব অনুযায়ী বিশ্বব্যাপী প্রায় ৭ কোটি ৫০ লক্ষ হেক্টর (১৯ কোটি একর) জমিতে জৈব উপায়ে কৃষিকাজ সম্পাদন করা হয়, যা কিনা বিশ্বের মোট আবাদী জমির মাত্র ১.৬%। এর মধ্যে অর্ধেক পরিমাণ জমিই অস্ট্রেলিয়াতে অবস্থিত।
সমস্যা
উল্লিখিত উপকারিতাগুলি সত্ত্বেও জৈব খামার ব্যবস্থার কিছু সমস্যা আছে, যার মধ্যে আছে অপেক্ষাকৃত উচ্চ উৎপাদন ব্যয়, বাজারে সীমিত প্রবেশাধিকার এবং বৃহৎ মাপনীতে উন্নীতকরণের সমস্যা। বড় মাপের জৈব খামার ব্যবস্থা জনগণের চাহিদা মেটাতে সক্ষম হবে কি না, সে ব্যাপারে সন্দেহের অবকাশ আছে। গবেষণায় দেখা গেছে যে জৈব খামার ব্যবস্থাতে ফলন প্রথাগত কৃষির তুলনায় ২০% কম হয়। যেহেতু জৈব খামার ব্যবস্থাতে উৎপাদনের পরিমাণ প্রথাগত কৃষির তুলনায় কম, তাই বিশ্বের অন্যত্র প্রথাগত রীতিতে খামারের কাজের জন্য অতিরিক্ত আবাদী জমির প্রয়োজন পড়ে, অর্থাৎ প্রয়োজনের অতিরিক্ত প্রাকৃতিক ভূখণ্ডকে আবাদী জমিতে রূপান্তরিত করতে হয়। ফলে বিশ্বের অন্যত্র জীববৈচিত্র্য হ্রাস ও নেতিবাচক জলবায়ুগত প্রভাবের সৃষ্টি হতে পারে যা স্থানীয় পরিবেশে অর্জিত উপকারগুলিকে শেষ বিচারে নাকচ করে দিতে পারে তবে বর্ধমান ভোক্তা চাহিদা ও সরকার ও প্রত্যয়নকারী সংস্থাগুলি দ্বারা এটি যে স্বীকৃতি লাভ করেছে, তা আশাব্যঞ্জক। নীতিগত সহায়তা, অব্যাহত গবেষণা ও উদ্ভাবন-নবীকরণ জৈব কৃষির বিকাশ ও বিস্তারের জন্য অত্যাবশ্যক।
কিয়েভ বিশ্ববিদ্যালয়ের লাল ভবন
থাম্ব|260x260পিক্সেল|১০০ রিভনিয়াস নোটের পিছনের অংশে কিয়েভ বিশ্ববিদ্যালয়ের লাল ভবন। কিয়েভ বিশ্ববিদ্যালয়ের লাল ভবন বা রেড ইউনিভার্সিটি বিল্ডিং (Червоний корпус Київського університету) ইউক্রেনের রাজধানী কিয়েভের ৬০ ভোলোডিমিরস্কা সড়কে অবস্থিত কিয়েভ বিশ্ববিদ্যালয়ের প্রধান এবং প্রাচীনতম ৪-তলা ভবন। এই ভবনটি কিয়েভ বিশ্ববিদ্যালয় এবং ইউক্রেনের মৌলিক উচ্চ শিক্ষা ব্যবস্থার একটি বিখ্যাত প্রতীক।
ইতিহাস
এটি ১৮৩৭-১৮৪৩ সালের মধ্যে নির্মিত হয়েছিল। রাশিয়ান সাম্রাজ্যের জন্য কাজ করা ইতালীয় বংশোদ্ভূত স্থপতি ভিনসেন্ট আই বেরেত্তি শিল্পের প্রাচীন ধরণ অনুসারে এটি নির্মাণ করেন। ভবনটি একটি প্রাঙ্গণ ঘেরা বিশাল এলাকার মাঝে অবস্থিত, এর সম্মুখভাগের দৈর্ঘ্য । বিল্ডিংয়ের দেয়ালে লাল রঙ করা হয়েছে এবং কলামের মাথা ও ভিত্তিগুলি কালো রঙ করা হয়েছে, যা সেন্ট ভ্লাদিমিরের (১৭৮২ সালে প্রতিষ্ঠিত) স্ট্রাইপের রঙের সাথে মিলে যায়, কারণ কিয়েভ বিশ্ববিদ্যালয় এটির নাম বহন করত। পাহাড়ের চূড়ায় নির্মিত এই ভবনটি ১৯ শতকে কিয়েভের স্থাপত্য বিন্যাসকে উল্লেখযোগ্যভাবে প্রভাবিত করেছে।
২০২২ সালে ইউক্রেনে রাশিয়ান আক্রমণের সময় এই বিল্ডিংয়ের আশেপাশে বিস্তৃত গোলাগুলি করা হয়েছে। এখানে গোলাগুলির একটি ঘটনা স্মার্টফোনে খুব কাছ থেকে ভিডিও করা হয়েছিলো।
মহারাজা গিরিজানাথ
মহারাজা বাহাদুর গিরিজানাথ ছিলেন জমিদার, সমাজসেবক, বিদ্যোৎসাহী। তিনি ছিলেন দিনাজপুর রাজবংশের দশম উত্তরাধিকারী। তার জন্ম ১৮৬২ সালে। তিনি ছিলেন রাজা তারকনাথ (১৮৪১-১৮৬৫) এবং রাণী শ্যামামোহিনীর দত্তক পুত্র। তার বাল্যশিক্ষা শুরু হয় রাজবাড়ীর একটি পাঠশালায় (বর্তমানে জুবিলী হাইস্কুল)। এরপর তিনি কলকাতায় এবং মধ্যপ্রদেশের (ভূপাল) রাজকুমার কলেজে শিক্ষা লাভ করেন। গিরিজানাথ রায় কোর্ট অব ওয়ার্ডস-এর অধীনে দিনাজপুরের জমিদার হন। ১৮৮৩ সালে পূর্ণবয়স্ক হওয়ার পূর্ব পর্যন্ত মাতা শ্যামামোহিনী জমিদারি পরিচালনা করেন।
গিরিজানাথ রায় রাজবাড়ীর পাঠশালাকে ১৮৮৭ সালে মিডিল ভার্নাকুলার স্কুলে উন্নীত করে এবং মহারাণী ভিক্টোরিয়ার ৫০তম জন্ম জয়ন্তী (Golden Jubilee) পালন উপলক্ষে স্কুলটির নামকরণ করেন জুবিলী স্কুল। পরবর্তী সময়ে স্কুলটি মিডিল ইংলিশ স্কুলে উন্নীত হয়। দিনাজপুর শহরের বালুবাড়ী মৌজায় তিনি ১৯১৩ সালে প্রতিষ্ঠা করেন মহারাজা গিরিজানাথ স্কুল। রায়গঞ্জ হাইস্কুল (বর্তমানে পশ্চিমবঙ্গে) নির্মাণে তিনি ১০ বিঘা জমি দান করেন। ১৯১২ সালে জিলা স্কুলের দক্ষিণ পার্শ্বে হিন্দু ছাত্রদের জন্য লিয়ন হোস্টেল তার অনুদানে নির্মিত।
১৯০৫ সালে বঙ্গভঙ্গ আন্দোলনে ব্রিটিশ সরকারের ভূমিকা সমর্থন করায় ১৯০৬ সালে গিরিজানাথ রায় ‘মহারাজা বাহাদুর’ উপাধি লাভ করেন এবং ১০০ সদস্যের একটি সশস্ত্র সেনাদল রাখার অধিকার পান। একজন বিশ্বস্ত ব্রিটিশ সামন্ত হিসেবে কলকাতা ভিক্টোরিয়া মেমোরিয়াল হল নির্মাণে ২৫ হাজার, সপ্তম এডওয়ার্ডের স্মৃতিরক্ষার্থে ১০ হাজার টাকাসহ বহু সরকারি কাজে অর্থদান করেন। এ ছাড়াও তিনি শহরের ময়লা নিষ্কাষণের জন্য গিরিজা ক্যানেল নির্মাণে ৭৫ হাজার টাকা এবং ঘাঘেরা খাল সংস্কারের জন্য ৩০ হাজার টাকা দান করেন।
মহারাজা গিরিজানাথ বহু সমিতি সংস্থার সাথে জড়িত ছিলেন। এর মধ্যে ব্রিটিশ ইন্ডিয়ান অ্যাসোসিয়েশন, বেঙ্গল ল্যান্ড হোল্ডার্স অ্যাসোসিয়েশন, বেঙ্গল সঙ্গীত সমাজ, বঙ্গীয় সাহিত্য পরিষদ, রঙ্গপুর সাহিত্য পরিষদ, উত্তরবঙ্গ সাহিত্য সম্মিলনী উল্লেখযোগ্য। তিনি ১৯১৯ সালে নিখিল ভারত কায়স্থ সভার সভাপতি নির্বাচিত হন। ১৯১২ সালে তিনি কলকাতায় অনুষ্ঠিত কায়স্থ সভার অভ্যর্থনা সমিতির সভাপতির দায়িত্ব পালন করেন। ১৯১৪ সালে অনুষ্ঠিত এলাহাবাদ সম্মেলনেও তিনি সভাপতিত্ব করেন। ১৯১৩ সালে উত্তরবঙ্গ সাহিত্য সম্মিলনীর ৬ষ্ঠ অধিবেশনে (দিনাজপুর) তিনি অভ্যর্থনা কমিটির সভাপতি ছিলেন। উক্ত অধিবেশনে বাংলা আসামের নামকরা সাহিত্যিক ও ইতিহাসবিদরা যোগদান করেন। তিনি ডায়মন্ড জুবিলী থিয়েটার কোম্পানি (১৮৮৫), দিনাজপুর নাট্য সমিতি (১৯১৩), দিনাজপুর স্পোর্টিং ক্লাব, আর্য পাঠাগার, দিনাজপুর সমিতি সহ বহু স্থানীয় সংস্থা সংগঠনের পৃষ্টপোষক ছিলেন।
গিরিজানাথ তিনবার জেলা বোর্ডের সদস্য,দু’বার অনারারি ম্যাজিস্ট্রেট এবং বড়লাটের দিল্লি কাউন্সিলের সদস্য ছিলেন। তিনি ছিলেন দিনাজপুর মিউনিসিপ্যালিটির মনোনীত কমিশনার (১৮৮৪) এবং তিনবার মিউনিসিপ্যালিটির চেয়ারম্যান নির্বাচিত হন। এ ছাড়াও তিনি দিনাজপুর জেলা বোর্ডের প্রথম নির্বাচিত চেয়ারম্যান ছিলেন। ভারত ভাগের পর তিনি স্বপরিবারে কলকাতায় চলে যান এবং সেখানেই ১৯১৯ সালে মৃত্যুবরণ করেন।
শ্রেষ্ঠ চলচ্চিত্র পরিচালকের জন্য মেরিল-প্রথম আলো সমালোচক পুরস্কার
শ্রেষ্ঠ চলচ্চিত্র পরিচালকের জন্য মেরিল-প্রথম আলো সমালোচক পুরস্কার বাংলাদেশের চলচ্চিত্র পরিচালনায় অবদানের স্বীকৃতি হিসেবে মেরিল ও দৈনিক প্রথম আলো প্রদান করে আসছে। ২০০৪ সালে প্রথমবার মেরিল-প্রথম আলো পুরস্কারের অংশ হিসেবে ২০০৩ সালের চলচ্চিত্রের জন্য এই পুরস্কার প্রদান করা হয়। এই বিভাগে প্রথমবার পুরস্কার লাভ করেন আধিয়ার (২০০৩) চলচ্চিত্রের জন্য সাইদুল আনাম টুটুল। তৌকির আহমেদ ও মোস্তফা সরয়ার ফারুকী দুইবার করে এই পুরস্কার লাভ করেছেন। স্বপ্নজাল (২০১৮) চলচ্চিত্রের জন্য পুরস্কার বিজয়ী গিয়াস উদ্দিন সেলিম এই বিভাগে সবচেয়ে সাম্প্রতিক বিজয়ী।
বিজয়ী ও মনোনীতদের তালিকা
থাম্ব|120px|ডান|[[তৌকির আহমেদ জয়যাত্রা (২০০৪) ও রূপকথার গল্প (২০০৬) চলচ্চিত্র পরিচালনার জন্য দুইবার এই পুরস্কার লাভ করেন।]] থাম্ব|120px|ডান|[[সুচন্দা|কোহিনূর আক্তার সুচন্দা হাজার বছর ধরে (২০০৫) চলচ্চিত্র পরিচালনার জন্য এই পুরস্কার লাভ করেন।]] থাম্ব|120px|ডান|[[মোস্তফা সরয়ার ফারুকী থার্ড পারসন সিঙ্গুলার নাম্বার (২০০৯) ও পিঁপড়াবিদ্যা (২০১৪) চলচ্চিত্র পরিচালনার জন্য দুইবার এই পুরস্কার লাভ করেন।]] থাম্ব|120px|ডান|[[আবু সাইয়ীদ অপেক্ষা (২০১০) চলচ্চিত্র পরিচালনার জন্য এই পুরস্কার লাভ করেন।]] থাম্ব|120px|ডান|[[হুমায়ূন আহমেদ ঘেটুপুত্র কমলা (২০১২) চলচ্চিত্র পরিচালনার জন্য এই পুরস্কার লাভ করেন।]] থাম্ব|120px|ডান|[[মোরশেদুল ইসলাম অনিল বাগচীর একদিন (২০১৫) চলচ্চিত্র পরিচালনার জন্য এই পুরস্কার লাভ করেন।]] থাম্ব|120px|ডান|[[অমিতাভ রেজা চৌধুরী আয়নাবাজি (২০১৬) চলচ্চিত্র পরিচালনার জন্য এই পুরস্কার লাভ করেন।]]
৬০ নং ওয়ার্ড, কলকাতা পৌরসংস্থা
৬০ নং ওয়ার্ড, কলকাতা পৌরসংস্থা ভারতের পশ্চিমবঙ্গ রাজ্যের মধ্য কলকাতার পার্ক সার্কাস এবং বেনিয়াপুকুর আশেপাশের কিছু অংশ জুড়ে ৬ নং বরোতে কলকাতা পৌরসংস্থার একটি প্রশাসনিক বিভাগ।
ভূগোল
৬০ নং ওয়ার্ডের উত্তরে হরেকৃষ্ণ কোনার রোড, আঞ্জুমান রোড, মফিদুল ইসলাম লেন এবং ডাঃ সুরেশ সরকার রোড; পূর্বে ডাঃ সুন্দরী মোহন অ্যাভিনিউ; দক্ষিণে সোহরাওয়ার্দী অ্যাভিনিউ, পার্ক স্ট্রিট এবং বেনিয়াপুকুর লেন; এবং পশ্চিমে জননগর রোড, ক্রেমাটোরিয়াম স্ট্রিট, হরেকৃষ্ণ কোনার রোড, আচার্য জগদীশ চন্দ্র বোস রোড এবং হাতিবাগান রোড (উত্তর) দিয়ে।
ওয়ার্ডটি কলকাতা পুলিশের বেনিয়াপুকুর থানা পরিবেশন করে।
কড়েয়া মহিলা থানার দক্ষিণ-পূর্ব বিভাগের অধীনে সমস্ত পুলিশ থানার অধিকার রয়েছে, অর্থাৎ টপসিয়া, বেনিয়াপুকুর, বালিগঞ্জ, গড়িয়াহাট, লেক, কড়েয়া, রবীন্দ্র সরোবর এবং তিলজলা।
নির্বাচনের ফলাফল
ওয়ার্ডটি একটি সিটি মিউনিসিপাল কর্পোরেশন কাউন্সিলের নির্বাচনী অঞ্চল গঠন করে এবং বালিগঞ্জ বিধানসভা কেন্দ্রর একটি অংশ।
মাধবিয়া কৃষ্ণান
মাধবিয়া কৃষ্ণান (৩০ জুন ১৯১২ - ১৮ ফেব্রুয়ারী ১৯৯৬), যিনি '''এম. কৃষ্ণান''' নামে সুপরিচিত, একজন অগ্রগামী ভারতীয় বন্যপ্রাণী ফটোগ্রাফার, লেখক এবং প্রকৃতিবিদ ছিলেন।
জীবনের প্রথমার্ধ
এম. কৃষ্ণান ১৯১২ সালের ৩০ জুন তিরুনেলভেলিতে জন্মগ্রহণ করেন এবং আট ভাইবোনের মধ্যে তিনি ছিলেন সর্বকনিষ্ঠ। তার বাবা এ. মাধবিয়া ছিলেন একজন তামিল লেখক এবং সংস্কারক যিনি মাদ্রাজ সরকারের লবণ ও আবকারি বিভাগে কাজ করতেন। তাঁর লেখার মধ্যে রয়েছে ১৮৯৮ সালে প্রকাশিত পদ্মাবতী চরিতারম এবং ১৯১৬ সালে প্রকাশিত একটি ইংরেজি উপন্যাস থিলাই গোবিন্দন যেগুলি প্রথম দিকের বাস্তববাদী তামিল উপন্যাসগুলির মধ্যে অন্যতম। তিনি স্বেচ্ছায় সরকারি চাকরি থেকে অবসর নেন এবং একটি ছাপাখানা শুরু করেন যেখান থেকে তিনি পঞ্চামৃতম নামে একটি তামিল পত্রিকা প্রকাশ করতেন। ১৯২৫ সালে মাধবিয়া কৃষ্ণানের পিতা মারা যান এবং তার বড় বোন লক্ষ্মী তার যত্ন নেন।
কৃষ্ণান হিন্দু হাই স্কুলে অধ্যয়ন করেন এবং সাহিত্য, শিল্প ও প্রকৃতির প্রতি তার আগ্রহ গড়ে ওঠে। তার পরিবার ময়িলাপুরে বাস করত। সেখানকার ঝোপঝাড়ে আচ্ছাদিত গ্রাম্য পরিবেশের মধ্যে পাখির জীবন, শিয়াল, কালো হরিণ ইত্যাদি অবলোকন করে তিনি বড় হয়ে ওঠেন । কৃষ্ণানের একটি পোষা বেজি ছিল। ১৯২৭ সালে কৃষ্ণান প্রেসিডেন্সি কলেজে যোগ দেন এবং ১৯৩১ সালে বি এ পাস করেন। তিনি অধ্যাপক পিএফ ফাইসন-এর ছাত্র ছিলেন এবং উদ্ভিদবিদ্যার প্রতি তার গভীর আগ্রহ গড়ে ওঠে। নীলগিরি এবং কোডাইকানাল পাহাড়ে গবেষণামূলক ভ্রমণের সময় তিনি ফাইসনের সাথে ছিলেন। তিনি অধ্যাপক ফাইসনের স্ত্রীর কাছ থেকে জলরঙে ছবি আঁকার কৌশল শিখেছিলেন। কৃষ্ণান তার লেখাপড়ায় ভালো ফল করেননি এবং চাকরি পাওয়া তার কাছে সহজ ছিল না। পুসার ভারতীয় কৃষি গবেষণা ইনস্টিটিউটের স্যার টি বিজয়রাঘবাচার্যের মেয়ের সাথে তার বড় ভাইয়ের বিয়ে হয়েছিল। পরামর্শের জন্য তার ভাই কৃষ্ণানকে নিজের শ্বশুরবাড়িতে নিয়ে যান। কৃষ্ণানকে বলা হয়েছিল যে তিনি পড়াশোনায় ভাল ফল করতে না পারলে তাকে সাহায্য করা যাবে না।
রচনা
কিছু সময়ের জন্য তিনি ছোট পত্রপত্রিকায় লিখে এবং নিজের আঁকা কিছু ব্যঙ্গচিত্র প্রকাশ করে জীবিকা নির্বাহ করেন। তিনি প্রাথমিকভাবে বেশ কয়েকটি তামিল পত্রপত্রিকায় লেখালেখি করতেন। ১৯৪২ সালে, কর্ণাটকের বেলারির কাছে সান্দুরের মহারাজা তাকে চাকরির প্রস্তাব দিয়েছিলেন। কৃষ্ণান এই চাকরি গ্রহণ করেছিলেন। তিনি স্কুল শিক্ষক, বিচারক, প্রচার কর্মকর্তা এবং মহারাজার রাজনৈতিক সচিব ইত্যাদি পদে কর্মরত ছিলেন। তিনি নিজের অনেকটা সময় প্রান্তরে ঘুরে বেড়িয়েছেন ও প্রকৃতি পর্যবেক্ষণ করেছেন। তিনি ভেড়া প্রতিপালনেও উদ্যোগী হয়েছিলেন। আগে পায়রার সাহায্যে চিঠি আদানপ্রদানের কাজ করা হত এবং সেজন্য তিনি কবুতর প্রজনন করেছিলেন। বন্যপ্রাণী ফটোগ্রাফির উপর তার প্রবন্ধগুলি দ্য ইলাস্ট্রেটেড উইকলি অফ ইন্ডিয়ায় ওয়াইল্ডলাইফ ফটোগ্রাফারস ডায়েরি নামে একটি সংখ্যায় প্রকাশিত হয়েছিল। তিনি দ্য হিন্দু পত্রিকাতেও লিখেছিলেন। সানডে স্টেটসম্যানে তিনি স্বনামে কিছু লেখার কাজ করেছিলেন।
১৯৪৯ সালে, সান্দুর ভারতীয় প্রজাতন্ত্রে একীভূত হয়। ১৯৫০ সাল থেকে তিনি কলকাতার স্টেটসম্যান পত্রিকায় 'কান্ট্রি নোটবুক' নামে একটি দ্বি-সাপ্তাহিক কলাম লেখা শুরু করেন। এই কলামে তিনি প্রাকৃতিক ইতিহাসের বিভিন্ন দিক নিয়ে লিখেছেন। এই কলামটি ৪৬ বছর অব্যাহত ছিল। ১৯৫০ থেকে ১৮ ফেব্রুয়ারি ১৯৯৬ পর্যন্ত, যেদিন তিনি মারা যান, ততোদিন তার এই কলামে তিনি নিজের লেখা প্রকাশ করেছিলেন।
প্রাকৃতিক ইতিহাস
কৃষ্ণান একজন পরিবেশগত দেশপ্রেমিক ছিলেন। তিনি স্বদেশে বহিরাগত গাছের প্রজননের বিরোধিতা করেছিলেন। ফেব্রুয়ারি মাসের শেষের দিকে ব্যাঙ্গালোরের ইন্ডিয়ান ইনস্টিটিউট অফ সায়েন্সে তিনি বক্তৃতা দিতে যান। সেসময় সেই অঞ্চলে তাবেবুইয়া বা পিংক ট্রাম্পেট ফুলের সমস্ত গাছগুলি ফুলে ভরে উঠেছিল। এই ফুল সম্পর্কে তার মতামত জানতে চাইলে তিনি মতবাদ দেন যে ওই সমস্ত বিদেশী গাছ উপড়ে ফেলা উচিত এবং দেশের নিজস্ব কিছু গাছ রোপণ করা উচিত।
কৃষ্ণান -এর প্রচেষ্টায় বেদান্থঙ্গলকে পাখির অভয়ারণ্য হিসাবে ঘোষণা করা হয়। তিনি জানতেন যে সমকালীন বেশিরভাগ সংরক্ষণবাদীদের থেকে তিনি আলাদা গোত্রের।
উল্লেখ করা হয় যে ১৯৭২ সালে, কৃষ্ণান এই সম্ভাবনার কথা তুলেছিলেন যে মানুষের দ্বারা বোধগম্য নয় এমন কিছু শব্দ ব্যবহার করে হাতিরা পরস্পরের মধ্যে ভাবের আদানপ্রদান করতে পারে। এই ইনফ্রাসাউন্ড কমিউনিকেশনের ভাবনা ক্যাথরিন পেনের পরবর্তী গবেষণার মাধ্যমে সুনিশ্চিত হয়েছে।
সম্মান
১৯৬০ সালে ভারত সরকার কৃষ্ণান-কে তাঁর কাজের জন্য পদ্মশ্রী উপাধিতে ভূষিত করেছিল। ১৯৬৮ সালে তাকে মর্যাদাপূর্ণ জওহরলাল নেহেরু ফেলোশিপ দেওয়া হয়। ২০১২ সালে তাঁর জন্মশতবার্ষিকী, মাদ্রাজ ন্যাচারালিস্ট সোসাইটি, প্রকৃতি ফাউন্ডেশন এবং আইআইটি ওয়াইল্ডলাইফ ক্লাবের পক্ষ থেকে তাকে স্মরণ করা হয়। মাদ্রাজ ন্যাচারালিস্টস সোসাইটি ১৯৯০-এর দশকে তাদের পত্রিকায় কৃষ্ণান-এর বেশিরভাগ লেখা প্রকাশ করেছিল। তাদের পক্ষ থেকে প্রতি বছর "এম. কৃষ্ণান মেমোরিয়াল নেচার রাইটিং অ্যাওয়ার্ড" প্রদান করা হয়।
আনা কাম্পানাস
আনা কাম্পানাস বা আনা সেজ, ডাকনাম ওমেন ইন রেড (১৮৮৯ - এপ্রিল ২৫, ১৯৭৪), ছিলেন একজন রোমানীয় পতিতা এবং আমেরিকার শিকাগো এবং গ্যারি, ইন্ডিয়ানা শহরে পতিতালয়ের মালিক। গ্যাংস্টার জন ডিলিংগারকে ট্র্যাক করতে ফেডারেল ব্যুরো অফ ইনভেস্টিগেশনকে সহায়তা করার জন্য তিনি সর্বাধিক পরিচিত।
শ্রীরামকাঠী ইউনিয়ন
আয়তন
শ্রীরামকাঠী ইউনিয়নের আয়তন ৬,৩৪৩ একর।
প্রশাসনিক কাঠামো
শ্রীরামকাঠী ইউনিয়ন নাজিরপুর উপজেলার আওতাধীন ৮নং ইউনিয়ন পরিষদ। এ ইউনিয়নের প্রশাসনিক কার্যক্রম নাজিরপুর থানার আওতাধীন। এটি জাতীয় সংসদের ১২৭নং নির্বাচনী এলাকা পিরোজপুর-১ এর অংশ।
জনসংখ্যার উপাত্ত
২০১১ সালের আদমশুমারি অনুযায়ী শ্রীরামকাঠী ইউনিয়নের মোট জনসংখ্যা ১৮,৮৪০ জন। এর মধ্যে পুরুষ ৯,২৬২ জন এবং মহিলা ৯,৫৭৮ জন। মোট পরিবার ৪,৩৯২টি।
শিক্ষা
২০১১ সালের আদমশুমারি অনুযায়ী শ্রীরামকাঠী ইউনিয়নের সাক্ষরতার হার ৬৪.৩%।
মহারাজা গিরিজানাথ স্কুল ট্রাজেডি
বাংলাদেশের সর্বস্তরের মানুষের প্রাণপণ প্রচেষ্টায় এবং ভারতীয় বাহিনীর সহযোগিতায় ১৯৭১ সালের ১৬ ডিসেম্বর বাংলাদেশের চির আকাঙ্খিত বিজয় অর্জিত হয়। ঐতিহাসিক সেই দিনে অর্থাৎ ১৬ ডিসেম্বর বাংলাদেশের সময় বিকেল ৪ টায় রেসকোর্স ময়দানে আত্মসমর্পণ করতে বাধ্য হন নব্বই হাজারেরও বেশি সেনা সদস্য নিয়ে পূর্বাঞ্চলের সেনানায়ক জেনারেল আমির আব্দুল্লাহ খান নিয়াজি। আত্মসমর্পণের দলিলে স্বাক্ষর করেন ভারতের লেফটেনেন্ট জেনারেল জগজিত সিং অরোরা এবং পাকবাহিনীর প্রধান জেনারেল নিয়াজি। এরপর আনন্দে আত্মহারা হয় সমগ্র বাংলাদেশের মুক্তিপাগল মানুষ।
দক্ষিণ ভিয়েতনাম স্বাধীনতা কাপ
দক্ষিণ ভিয়েতনাম স্বাধীনতা কাপ (Quốc Khánh Cup) হল একটি প্রাক্তন আমন্ত্রণমূলক আন্তর্জাতিক ফুটবল প্রতিযোগিতা, যেটি প্রাক্তন দক্ষিণ ভিয়েতনাম দেশে ১৯৬১ থেকে ১৯৭৪ পর্যন্ত চলেছিল।
মহারাজা গিরিজানাথ স্কুল ট্রাজেডি
পটভূমি
বিজয় দিবসের ঠিক ২১ দিন পর দিনাজপুর শহরে ঘটে যায় এক মর্মান্তিক দূর্ঘটনা। সেটি হচ্ছে মহারাজা গিরিজানাথ স্কুল ট্রাজেডি। বিজয় দিবসের পর দিনাজপুর, ঠাকুরগাঁও ও পঞ্চগড়ের মুক্তিযোদ্ধাদের নিয়ে মহারাজা গিরিজানাথ উচ্চ বিদ্যালয়ে একটি ট্রানজিট ক্যাম্প তৈরি হয়। পাকিস্তানি হানাদার বাহিনীর পুতে রাখা, ফেলে রাখা এবং ছেড়ে যাওয়া মাইন, বোমা, এন্টি ট্যাংক মাইন, এন্টি পারসোনাল মাইন, জ্যাম্পিং মানি, মর্টারের দুই-তিন ইঞ্চি শেল, গ্রেনেড প্রভৃতি সংগ্রহ কর ছিল এই ক্যাম্পের অন্যতম প্রধান কাজ। এই ক্যাম্পের সার্বিক নেতৃত্বে ছিলেন লে. ক. শাহরিয়ার (বঙ্গবন্ধুর হত্যা মামলার মৃত্যুদন্ড প্রাপ্ত)।
দূর্ঘটনা
অদ্যাবধি সঠিক তথ্য জানা না গেলেও বিভিন্ন সুত্রে এবং বেঁচে যাওয়া কিছু মুক্তিযোদ্ধার জবানবন্দি থেকে পাওয়া তথ্যানুসারে জানা যায় যে, ১৯৭২ সালের ৬ জানুয়ারি গোলাবারুদ ও মাইন ভর্তি দুটি ট্রাক (কারো মতে তিনটি ট্রাক) মহারাজা স্কুলের মাঠে প্রবেশ করে। ট্রাক থেকে অস্ত্র খালাসের কাজ শুরু হয় বিকাল ৪ টায়। বাংকার থেকে ট্রাকের দুরত্ব ছিল ১০০ গজ। কমান্ডারের বাঁশির শব্দে কিছু মুক্তিযোদ্ধা ট্রাক থেকে অস্ত্র নামানোর কাজ শুরু করেন। তারা হাত বদলের মাধ্যমে ঐ ১০০ গজ দূরত্বের বাংকারে মাইনসহ অন্যান্য অস্ত্রগুলি পৌঁছাতে থাকেন। এই হাতবদলের সময় জনৈক মুক্তিযোদ্ধার হাত থেকে একটি মাইন বিস্ফোরিত হয়ে যায়। সাথে সাথে মাইনটি বিস্ফোরিত হয়। তার সাথে বাংকারটি বিস্ফোরিত হয়ে যায়। সাথে সাথে মহারাজা গিরিজানাথ স্কুল ভবনটি যেন আকাশে উড়ে যায়। স্কুলটি ধ্বংসপ্রাপ্ত হয়ে সেখানকার মাটি পর্যন্ত উড়ে গিয়ে প্রকান্ড এক পুকুরের সৃষ্টি হয় এবং ভেতরে থেকে পানি বের হতে থাকে। বিস্ফোরণের শব্দে দিনাজপুরের মাটি কেঁপে ওঠে। চতুর্দিক ধোঁয়ায় অন্ধকার হয়ে যায়। প্রায় একশত মাইল দুর থেকেও এই শব্দ শোনা গিয়েছিল।
হতাহত ও উদ্ধার তৎপরতা
দূর্ঘটনার পরপরই দিনাজপুর শহরের হিতৈষী জনগণ উদ্ধার কাজ শুরু করেন। পরে ভারতীয় মিত্রবাহিনী উদ্ধার কাজে যোগ দেন। অন্ধকার ক্রমান্বয়ে ঘনিয়ে আসে। কোনদিকে কিছুই দেখা যাচ্ছিল না। তদুপরি বিষাক্ত গ্যাস আর ধোঁয়ায় পরিবেশ যেন নরককুন্ডে পরিণত হয়েছিল। আহত-অর্ধমৃত মুক্তিযোদ্ধাদের আর্তনাদ, মুমূর্ষদের চিৎকার আর কান্নাকাটিতে মহারাজা গিরিজানাথ স্কুল প্রাঙ্গণ যেন মুহুর্তের মধ্যে মৃত্যুপুরীতে পরিণত হয়েছিল। মৃত মুক্তিযোদ্ধাদের আর আহত মুক্তিযোদ্ধাদের শরীরের বিভিন্ন অঙ্গপ্রতঙ্গ স্কুল বিল্ডিং এর ইট আর লোহা লক্করের সাথে মিশে উড়ে গিয়েছিল পশ্চিম আর উত্তর দক্ষিণে শহরের বিভিন্ন অঞ্চলে আর পূর্ব দিকে সুবিস্তীর্ণ ধান ক্ষেত, ঝাড়, জঙ্গল, ডোবা-নালা, পুকুর আর খাল বিলে। ২৬ বিঘা জমির উপর প্রতিষ্ঠিত সেই স্কুলের মাঠে সেদিন রক্তের স্রোত বয়ে গিয়েছিল। নতুন সৃষ্ট পুকুরটি রক্তে রঞ্জিত হয়েছিল। খন্ড খন্ড দেহাংশ, দলা দলা মাংস, কোথাও মাথা, কোথাও দেহ, কোথাও হাত, পা অন্ধকারে চতুর্দিকে ছড়িয়ে ছিটিয়ে পড়েছিল।
ঘটনার দিন সকালে মুক্তিযোদ্ধাদের রোল কল করা হয়েছিল। তখন সর্বোমোট ৭৮০ জন মুক্তিযোদ্ধা উপস্থিত ছিলেন। এরপর অনেকেই ২/১ দিনের ছুটি নিয়ে বাবা-মা-স্ত্রী-পুত্রের সাথে দেখা করার জন্য চলে যান। আর কেউ কেউ শহরে ঘুরতে চলে যান। তাই দুর্ঘটনার সময় কতজন সেখানে উপস্থিত ছিলেন তা সঠিকভাবে বলা সম্ভব ছিল না। ধারণা করা হয় আনুমানিক ৫০০ থেকে ৬০০ মুক্তিযোদ্ধা ঘটনাস্থলেই প্রাণ হারান। ঘন অন্ধকারে গাড়ীর লাইট জ্বালিয়ে, টর্চ লাইট, হ্যাচাক লাইট ও লন্ঠনের আলোয় রাতভর উদ্ধার কাজে সেদিন শহর ও গ্রামের সর্বস্তরের মানুষ অংশগ্রহণ করেন।
দূর্ঘটনায় বেঁচে যাওয়া একজনের স্মৃতিকথা
১৯৭২ সালের ৬ জানুয়ারীর সেই দূর্ঘটনায় আহত মুক্তিযোদ্ধা আব্দুল মজিদ (পিতা- মাহাতাব উদ্দীন,গ্রাম- বলঞ্চা,থানা- রাণীশংকৈল,জেলা- ঠাকুরগাঁও) স্মৃতি চারণ করে লিখেছেন,“১৯৭১ সালের ১৬ ডিসেম্বর বিজয় দিবস পালন করি রাণীশংকৈল থানার নেকমরদে। এখান থেকে দিনাজপুরে একত্র হওয়ার নির্দেশ পেয়ে আমরা ১৫ সদস্যের একটি গ্রুপ ১৯৭২ সালের ৪ জানুয়ারি দিনাজপুর মহারাজা গিরিজানাথ হাই স্কুলে গিয়ে হাজির হই এবং ক্যাপ্টেন শাহরিয়ার এর কাছে আমাদের হাতিয়ার জমা দিয়ে অবস্থান গ্রহণ করি। স্কুলের মাঝের কক্ষটিতে আমরা বিছানা করে নেই। আমাদের গ্রুপের কারো থালা বাসন ছিল না। অন্যের থালায় খাবার খেয়ে যার যার বিছানায় শুয়ে পড়ি। কয়েকদিন আগে থেকেই আমার জ্বর এবং শরীর ও মাথা ব্যথা ছিল। সুতরাং খাওয়ার পর বাইরে যাওয়ার কোন ইচ্ছা হলো না। ৬ জানুয়ারী আমি ও সিরেন চন্দ্র মধ্যাহ্নভোজনের পর বিছানায় বসে বসে নিজেদের বাড়ির গল্প করছিলাম। ৫ জানুয়ারী বুধবার আমার সাথী ও প্রতিবেশী মুক্তিযোদ্ধা রফিকুল, বিরেন্দ্রনাথ ও আমার এক চাচা ছুটি নিয়ে বাড়ি চলে গেলেন। আমিও ছুটি চেয়েছিলাম, কিন্তু আমার ছুটি মঞ্জুর হয় নি। আমি অসুস্থ শরীর নিয়ে সিরেন চন্দ্রের সঙ্গে এক বিছানায় বসে গল্প করছিলাম। বিকেল ৫ টার দিকে সৈয়দপুর থেকে মাইন ও বিস্ফোরক দ্রব্য বোঝাই দুটি ট্রাক আসে। সবাইকে সেগুলো নামানোর কাজে অংশ নেয়ার জন্য হুইসেল দেয়া হয়। আমি অসুস্থতার কারণে বের না হয়ে বিছানায় শুয়ে পড়ি। আমার পাশে সিরেন চন্দ্রও শুয়ে পড়ে। অন্য মুক্তিযোদ্ধাদের দ্বারা ট্রাক থেকে মাইন নামানো শুরু হলো। ছোট ছোট বিস্ফোরকগুলো আমাদের পাশের রুমে এবং বড় ধরনের মাইনগুলো এক গর্তে রাখা হচ্ছিল। পাশেই একটি মসজিদে আযান শুরু হলো। আযান শেষ না হতেই হঠাৎ একটা বিদ্যুতের চমক এবং প্রকম্পিত বিকট আওয়াজ শুনতে পেলাম। তারপরে কী হলো আমি আর কিছুই বলতে পারি না। পরের দিন সকাল ৯টায় নিজেকে আবিষ্কার করলাম সদর হাসপাতালের বিছানায়। জ্ঞান ফেরার পর হাসপাতালে আরো অনেককে দেখতে পেলাম বেহাল অবস্থায়। জানতে পারলাম যে,আমার সাথী সিরেন বেঁচে নেই।”
সুজিবা ডি সিলভা
বিদ্দিকারা রুয়ান সুজিবা ডি সিলভা (සුජීව ද සිල්වා; জন্ম: ৭ অক্টোবর, ১৯৭৯) দক্ষিণাঞ্চলীয় শহর বেরুয়ালায় জন্মগ্রহণকারী সাবেক শ্রীলঙ্কান আন্তর্জাতিক ক্রিকেট তারকা। শ্রীলঙ্কা ক্রিকেট দলের অন্যতম সদস্য ছিলেন তিনি। ২০০০-এর দশকে শ্রীলঙ্কার পক্ষে আন্তর্জাতিক ক্রিকেটে অংশগ্রহণ করেছেন তিনি।
শৈশবকাল
কালুতারা বিদ্যালয়ের পড়াশোনা করেছেন তিনি। তিন বছর বিদ্যালয়ের পক্ষে ক্রিকেট খেলায় অংশগ্রহণ করেন। ২০০০ সালে অনূর্ধ্ব-২৩ প্রিমিয়ার ট্রফিতে সর্বাধিক উইকেট লাভের রেকর্ড গড়েন। বোলিংয়ের শেষদিকে সুইং করানোয় অসামান্য গুণাবলীর বহিঃপ্রকাশ ঘটান। তাস্বত্ত্বেও দল নির্বাচকমণ্ডলীর আকর্ষণের কেন্দ্রবিন্দুতে উপনীত হতে পারেননি।
খেলোয়াড়ী জীবন
ইংল্যান্ড সফরের পর তাকে দলের সদস্য মনোনীত করা হয়। ২১ জুলাই, ২০০২ তারিখে শ্রীলঙ্কার ৮৯তম টেস্ট ক্যাপ পরিধানকারী হিসেবে বাংলাদেশের বিপক্ষে তার টেস্ট অভিষেক ঘটে। মূলতঃ জ্যেষ্ঠ বোলারদেরকে বিশ্রামের সুযোগ দিতেই তার এ অংশগ্রহণ ছিল। সিরিজের দুই টেস্টে অংশগ্রহণ করেন। পরবর্তী টেস্ট খেলার জন্য তাকে আরও প্রায় পাঁচ বছর অপেক্ষার প্রহর গুণতে হয়। এবারও দলের প্রতিপক্ষ ছিল বাংলাদেশ দল।
২০০৪ সাল থেকে টুয়েন্টি২০ ক্রিকেটের সাথে সংশ্লিষ্ট তিনি। ২০০৭ সালে আঘাতপ্রাপ্ত চনকা ওয়েলেগেদারা’র পরিবর্তে দলের সদস্য মনোনীত হন। তবে কোন খেলায় অংশগ্রহণের সুযোগ হয়নি তার।
২০১৪ সালে সকল স্তরের ক্রিকেটকে বিদায় জানান সুজিবা ডি সিলভা।
ওমেন'স পিপল পার্টি
উইমেন্স পিপল পার্টি (Kadınlar Halk Fırkası) তুরস্কে রাজনৈতিক দলের অন্যতম উদ্যোগসমূহের একটি ছিল। এটি নেজিহে মুহিদ্দিনের নেতৃত্বে রিপাবলিকান পিপলস পার্টির আগে প্রতিষ্ঠিত হয়েছিল।
প্রতিষ্ঠা ও কার্যক্রম
যখন ১৯২৩ সালে প্রজাতন্ত্র ঘোষণা করা হয়, তখন নেজিহে মুহিদ্দীন ও ১৩ জন মহিলা নারী অধিকারের জন্য একটি মহিলা কমিটি জড়ো করার সিদ্ধান্ত নেন। পার্টি নারীদের জন্য ভোটাধিকার দাবি করে, গ্রীক শত্রু ও আনাতোলিয়ার অন্যান্য দখলদারদের বিরুদ্ধে বিজয়ে নারীরা তাদের অংশ অবদান রেখেছিল, এই যুক্তির ভিত্তিতে। মোস্তফা কামাল অবশ্য নিজের রাজনৈতিক দলের জন্য 'পিপলস পার্টি' নামটি ব্যবহার করার পরিকল্পনা করেছিলেন এবং ভেবেছিলেন যে নারীরা এখনও রাজনীতিতে সক্রিয় অংশগ্রহণের জন্য প্রস্তুত নয়।
জাতীয় সংগ্রামের পর, নারীরা তাদের কর্মের গতি বাড়িয়ে দেয়। পরিবর্তিত অবস্থার ফলে ও অটোমান সাম্রাজ্য থেকে আগত সঞ্চয়ের ফলে, নারীবাদ সম্পর্কে তাদের মতামত ও তাদের কার্যকলাপ শৈলী উভয়ই একটি রাজনৈতিক মাত্রা অর্জন করে, যা একে অপরকে নিশ্চিত করে। তারা বিশ্বাস করে যে তারা সেই দাবি ও বোঝাপড়া প্রকাশ করার প্রয়োজনীয় জায়গা পেয়েছে যা তারা তখন পর্যন্ত প্রকাশ করেনি। প্রথম ঢেউ সাম্যবাদী নারীবাদের তত্ত্ব থিসিস রক্ষার সঠিক সময় ছিল, কারণ এটা বিশ্বাস করা হয়েছিল যে প্রজাতন্ত্র একটি শাসনব্যবস্থা হিসেবে আসবে, যা ভুক্তভোগী নারীবাদের দাবি পূরণ করতে পারে এবং এই সঞ্চয় এখন সমাজে অর্জিত হয়েছে।
পার্লামেন্টে নির্বাচনী আইনে কিছু পরিবর্তন আনা হয়েছিল, কিন্তু এই পরিবর্তনগুলোতে নারীদের ভোটাধিকার বা নির্বাচিত হওয়ার অধিকার দেওয়া হয়নি, বিপরীতভাবে, দাবি করা হয়েছিল যে নারীরা রাজনৈতিক জীবনে প্রবেশের জন্য এখনও যথেষ্ট পরিপক্ক নয়। যাইহোক, নেজিহে মুহিদ্দীন ও১৩ জন আন্দোলনকর্মী নারী রাজনৈতিক অধিকার গ্রহণে দৃঢ় প্রতিজ্ঞ ছিলেন এবং এই লক্ষ্যে সংবাদমাধ্যমের মাধ্যমে জনমত গঠন শুরু করেছিলেন। নারীরা যারা নারীদের অধিকার আদায়ের জন্য সংগঠিত হওয়ার সিদ্ধান্ত নিয়েছিল, তারা নারী পরিষদের অধীনে সংগঠিত হয়ে একটি দল প্রতিষ্ঠা করার সিদ্ধান্ত গ্রহণ করে।
যদিও প্রস্তুতি নেজিহে মুহিদ্দিনের বাড়িতে অনুষ্ঠিত হয়েছিল, কমিটির প্রথম সভা ১৯২৩ সালের ১৫ই জুন দারুলফানুন কনফারেন্স হলে (ইস্তাম্বুল বিশ্ববিদ্যালয়) অনুষ্ঠিত হয়। বৈঠকে ‘উইমেন'স পিপল পার্টি’ নামে একটি রাজনৈতিক দল প্রতিষ্ঠার সিদ্ধান্ত গৃহীত হয়। পার্টির সময়সূচী সেই সময় সংবাদ মাধ্যমে স্থান পেয়েছিল। নেজিহে মুহিদ্দিনের নেতৃত্বাধীন দলটি কাজগুলি সম্পন্ন করে এবং দলটি প্রতিষ্ঠা করতে রিপাবলিকান পিপলস পার্টির আগে আবেদন জমা দেয়।
নরেন্দ্র বিস্ত সিং
নরেন্দ্র বিস্ত সিং একজন ভারতীয় অলিম্পিক বক্সার । ১৯৯২ সালের গ্রীষ্মকালীন অলিম্পিকে ফেদার ওয়েট বিভাগে তিনি তার দেশের প্রতিনিধিত্ব করেছিলেন। কার্লোস জেরিনার বিপক্ষে প্রথম লড়াইটি হেরে অলিম্পিক থেকে বিদায় নেন তিনি।
কেন্ট কাউন্টি ক্রিকেট ক্লাব
ইতিহাস
১৮৪২ সালে ক্লাবটি প্রথমবারের মতো আনুষ্ঠানিকভাবে আত্মপ্রকাশ করে। কিন্তু শীর্ষপর্যায়ের ক্রিকেটে অষ্টাদশ শতকের শুরুর দিক থেকে কাউন্টির প্রতিনিধিত্ব করছে। ১৮৯০ সালে আনুষ্ঠানিকভাবে শুরু হওয়া কাউন্টি চ্যাম্পিয়নশীপে অংশ নেয়। এরপর থেকে ইংল্যান্ডের প্রত্যেক শীর্ষসারির ঘরোয়া ক্রিকেট প্রতিযোগিতায় খেলছে। সীমিত ওভারের ক্রিকেটে কেন্ট স্পিটফায়ার্স নামে ডাকা হয় যা পূর্বে সুপারম্যারিন স্পিটফায়ার নামে পরিচিত ছিল।
ক্লাবটি তাদের নিজেদের অধিকাংশ খেলাই ক্যান্টারবারির সেন্ট লরেন্স গ্রাউন্ডে স্পিটফায়ার খেলে যা ইংল্যান্ডের প্রাচীনতম ক্রিকেট উৎসব ক্যান্টারবারি ক্রিকেট সপ্তাহে অনুষ্ঠিত হয়। এছাড়াও, বেকেনহামের কাউন্টি ক্রিকেট গ্রাউন্ড ও রয়্যাল টানব্রিজ ওয়েলসের নেভিল গ্রাউন্ডে কিছু খেলা আয়োজন করে যা টানব্রিজ ওয়েলস ক্রিকেট সপ্তাহের অংশবিশেষ।
মহিলাদের কাউন্টি চ্যাম্পিয়নশীপে কেন্ট মহিলা দল অংশগ্রহণ করছে। দলটি চ্যাম্পিয়নশীপের শিরোপা পেয়েছে সাতবার। ২০১৬ সালে সর্বশেষ শিরোপা পায় মহিলা দলটি। মহিলাদের টি২০ শিরোপা পেয়েছে তিনবার; সর্বশেষ ২০১৬ সালে টি২০ শিরোপা পায়। সচরাচর ক্যান্টারবারির পোলো ফার্মে খেললেও ২০১৬ সালে প্রধানত বেকেনহামে খেলছে।
বর্তমান দল
বর্তমান খেলোয়াড়দের মধ্যে জেমস ট্রেডওয়েল ইংল্যান্ডের পক্ষে টেস্ট এবং স্যাম বিলিংস ও জো ডেনলি ওডিআই ও টুয়েন্টি২০ অংশ নিয়েছেন। বিদেশী খেলোয়াড়দের মধ্যে নিউজিল্যান্ডের আন্তর্জাতিক ক্রিকেটার ও অ্যাডাম মিলেন রয়েছেন। মিলেন ওডিআই ও টি২০ ক্রিকেটে এবং নিশাম টেস্ট ক্রিকেটের পাশাপাশি ওডিআই ও টি২০আইয়ে অংশ নিচ্ছেন।
রেকর্ড
১৯০৬ থেকে ১৯৩৮ সাল পর্যন্ত ফ্রাঙ্ক ওলি কেন্টের প্রতিনিধিত্ব করেন। কাউন্টি দলটির পক্ষে তিনি সর্বাধিক খেলায় অংশগ্রহণ, সর্বাধিক রান সংগ্রহ ও এক মৌসুমে সর্বাধিক রানের রেকর্ড গড়েন। একমাত্র খেলোয়াড় হিসেবে শতাধিক সেঞ্চুরি করার কৃতিত্ব রয়েছে তার। ১২২টি সেঞ্চুরির পাশাপাশি কাউন্টি দলের পক্ষে পঞ্চম সর্বোচ্চ উইকেট সংগ্রহকারী তিনি। বিল অ্যাশডাউন ১৯৩৪ সালে এসেক্সের বিপক্ষে ৩৩২ রান তুলে কাউন্টি দলের ব্যক্তিগত সর্বোচ্চ রানের ইনিংস খেলেন। দুইজন ব্যক্তির একজন হিসেবে একমাত্র কেন্ট ক্রিকেটার হিসেবে ত্রিশতকের অধিকারী তিনি। নিজের নামের পার্শ্বে দুইবার ত্রিশতক রানের রেকর্ড গড়েছেন। অন্যজন হচ্ছেন শিন ডিকসন। তিনি ২০১৭ সালে নর্দান্টসের বিপক্ষে ৩১৮ রান তুলেন।
৩,৩৪০টি উইকেট নিয়ে কাউন্টি দলের পক্ষে সর্বোচ্চ উইকেট সংগ্রহকারীর ভূমিকায় অবতীর্ণ হয়েছেন টিচ ফ্রিম্যান। ১৪বার কাউন্টি দলটির পক্ষে ১৫০ উইকেট সংগ্রহ করেছেন। এছাড়াও, এক মৌসুমে সর্বাধিক উইকেট সংগ্রহের রেকর্ড গড়েছেন তিনি। সতীর্থ স্পিন বোলার কলিন ব্লাইদ কেন্টের ইতিহাসে সেরা বোলিং পরিসংখ্যান দাঁড় করান। ১৯০৭ সালে নর্দাম্পটনশায়ারের বিপক্ষে এক ইনিংসে ১০/৩০ পেয়েছিলেন। ফ্রিম্যান খেলায় ১২৮বার দশ উইকেট পান। এর বিপরীতে ব্লাইদ পেয়েছেন ৬৪বার।
ওলি, ফ্রিম্যান, ওয়ালি হার্ডিঞ্জ, জেমস সেমোর ও ডেরেক আন্ডারউড - এ পাঁচজন কেন্টের পক্ষে পাঁচ শতাধিক প্রথম-শ্রেণীর খেলায় অংশগ্রহণ করেছেন।
মহিলা দলটি বেশ কয়েকজন আন্তর্জাতিক প্রমিলা ক্রিকেটারকে অন্তর্ভুক্ত করেছে। সাবেক ইংরেজ দলনেত্রী শার্লত এডওয়ার্ডস দলের অধিনায়কত্ব করেছেন।
আলেকজান্ডার সিক
থাম্ব| [[অব্যর্থসন্ধানী|শার্পশুটার ইউনিফর্মে আলেকজান্ডার সিকের স্ব প্রতিকৃতি, ১৮৬৯ ]] আলেকজান্ডার সিক (৬ সেপ্টেম্বর ১৮২৪ - ২ অক্টোবর ১৯০৫ ), যিনি আলেক্স সেক নামেও পরিচিত, চেক ফটোগ্রাফির একজন পথিকৃৎ, ক্রোমো ফোটোগ্রাফির অন্যতম প্রধান প্রকাশক, চিত্রশিল্পী এবং তাবর শহরের মেয়র ছিলেন।
জীবনী
আলেকজান্ডার সিক চেক প্রজাতন্ত্রের প্যাসেকের কাছে মিরোটাইসে জন্মগ্রহণ করেছিলেন। অন্যান্য ফটোগ্রাফারদের মতো তিনিও পোট্রেট চিত্রশিল্পী হিসাবে শুরু করেছিলেন। ১৮৫৫ সালের পহেলা জুন ম্লাদ ভয়েসিতে একটি স্টুডিও খোলার মাধ্যমে তিনি চেক ফোটোগ্রাফারদের একজন হয়ে উঠলেন ।
১৮৫৫ সালে তিনি তাবরে চলে আসেন এবং সেখানে তাঁর স্টুডিও খুব জনপ্রিয় হয়ে ওঠে, যেখানে এখন হোটেল প্যালসেট দাঁড়িয়ে আছে। তার বেশিরভাগ কাজ ছিল কার্টে দ্য ভিশাইট ফর্ম্যাটে পোট্রেট তৈরি করা। তিনি আউটডোর ফটোগ্রাফি নিয়েও পরীক্ষা-নিরীক্ষা করেছিলেন যা তৎকালীন সময় অনুযায়ী একটি অত্যন্ত কঠিন কাজ ছিল। ১৮৬০ সালে তিনি ২৬ স্বর্ণ মুদ্রার বিনিময়ে তাবর শহরটির একটি ফটোগ্রাফ বিক্রি করেছিলেন, যা একজন সাধারণ শিক্ষকের একমাসের বেতনের সমতুল্য ছিল। আশেপাশের শহরগুলি থেকে গ্রাহকরা এমনকি যাদের নিজস্ব ফটোগ্রাফিক স্টুডিও রয়েছে তারাও তাবরে সিকের স্টুডিওতে ছুটে আসতেন। তার সবচেয়ে পুরনো ফটোগ্রাফগুলো এখন প্যাসেকের প্রিচেন যাদুঘরে সংরক্ষিত আছে।
১৮৬৫ সালে সেক মিঃ মিরাজাকের বাড়িতে (বর্তমানে প্রেক্ষাগৃহের বিপরীতে) আরও আধুনিক সরঞ্জামাদি সহ একটি নতুন ফটোগ্রাফিক সেলুন চালু করেন। তবে দুই মাস পরে তিনি খেয়াল করলেন যে স্টুডিওটিতে পর্যাপ্ত আলোর অভাব রয়েছে এবং তিনি তার আগের স্টুডিওটি পুরোপুরি সংস্কার করে পুনরায় খোলার সিদ্ধান্ত নিয়েছিলেন।
১৮৬৬ সালে বোহেমিয়ার প্রুশিয়ান আগ্রাসনের সময় সিকের স্টুডিওটি আন্তর্জাতিক স্বীকৃতি অর্জন করেছিল। অনেক প্রুশিয়ান সৈন্যরা চাইতো তাদের ছবি তুলে তা তাদের পরিবারের কাছে পাঠাতে, যেহেতু সিকের ফটোগ্রাফি বার্লিনের সেরা ফটোগ্রাফারদের থেকেও অনেক ভালো ছিল। সেগুলির কয়েকটি প্রতিকৃতি তাবরের হুসিট মিউজিয়ামের সংগ্রহশালায় সংরক্ষিত রয়েছে।
সেক প্রায়শই তার অনেক ফটোগ্রাফিক আবিষ্কার সম্পর্কে কথা বলতেন তবে দুঃখের বিষয়, এগুলোর বিবরণ সংরক্ষণ করা হয়নি। তাঁর বিশেষ আগ্রহ ছিল ক্রোমো ফটোগ্রাফি, ত্রি-মাত্রিক প্রভাবসহ প্রতিকৃতির একটি কৌশল। এই কৌশলটি কেবলমাত্র কয়েকজন ফটোগ্রাফার আয়ত্ত করেছিলেন, এবং এটি মধ্য ইউরোপের একটি বিশেষত্ব ছিল। ১৮৬৫ সালে তাবর সাপ্তাহিক পত্রিকার একটি নিবন্ধে উল্লেখ করা হয়েছে যে সিক ক্রোমো ফটোগ্রাফি কৌশলটির উন্নতি আবিষ্কার করেছিলেন। ১৮৬৯ সালে জাকুব হুসনেকের আরেকটি নিবন্ধে বলা হয়েছিল যে একটি সিকের উদ্ভাবন চীনামাটির ফটোগ্রাফির উন্নতি করেছিল।
সেক ধিরে ধিরে শহরের সামাজিক জীবনে জড়িয়ে যাচ্ছিলেন এবং ১৮৬৯ সালে শার্পশুটার্স কোম্পানির হয়ে সদস্য হয়ে পরে ১৮৮৩ সালে এর কমান্ডার হন। তিনি ক্লাবটির জন্য এর সদস্যদের প্রতিকৃতির অ্যালবাম তৈরি করেছিলেন। এই অ্যালবামটি সিকের সর্বাধিক পরিচিত সংগ্রহ যা সংরক্ষিত রয়েছে। ১৮৭২ সালে তিনি ভিয়েনার ফটোগ্রাফিক সোসাইটিতে যোগদান করেন। তিনি ১৮৭০ সালে তাবরের টাউন কাউন্সিলের সদস্য হন এবং ১৮৭৩ সালে পুলিশের কার্যনির্বাহী হিসাবে যোগদান করেন।
১৮৭৮ সালে সাপ্তাহিক পত্রিকা ইস্কি জিহ আলেকজান্ডার সিক এবং ইগনেক চেক্টেলের অংশীদারিত্ত্বের ঘোষণা দেয়। এরপর থেকে কিছু ফটো উভয় ফটোগ্রাফারের লোগো বহন করে, যেখানে তাদের অন্যান্য ফটো প্রত্যেকের পৃথক লোগো প্রদর্শন করে। যাইহোক, সিক ফটোগ্রাফির প্রতি আগ্রহ হারাচ্ছিলেন, এবং রাজনীতির দিকে মনোনিবেশ করছিলেন, সুতরাং ১৮৮৬ সালের মধ্যে, এই অংশীদারত্বের অবসান ঘটে।
সিক ১৮৮৯ সালে তাবরের মেয়র হন। এই পদে ১০ বছর অবস্থানকালে তাবরের ব্যাপক বৃদ্ধি ঘটিয়েছিলেন এবং অত্যন্ত বিকশিত করেছিলেন। উদাহরণস্বরূপ, চার্চ অব দ্য ট্রান্সফিগারেশন এবং বেচিয়ে গেট পুনরায় নির্মিত হয়েছিল এবং শ্যুটিং গ্যালারী কমিউনিটি সেন্টার ও টোব্যাকো কারখানা নির্মিত হয়েছিল। তাবর এই সময়ে একটি গুরুত্বপূর্ণ রেলওয়ে কেন্দ্র হিসাবেও পরিণত হয়েছিল।
পূর্ণাঙ্গ সংবাদপত্রের মৈত্রীবদ্ধ ব্যক্তি সিককে তাবরের প্রতি তাঁর সেবার জন্য ধন্যবাদ জানিয়েছিলেন এবং বলেছিলেন যে তাঁর নিরলস প্রচেষ্টা তাবরকে নতুন গৌরব এনে দিয়েছে।
বহিঃসংযোগ
Alexander Seik
আনন্দরাম ঢেকিয়াল ফুকন
আনন্দরাম ঢেকিয়াল ফুকন (Anandaram Dhekial Phukan; আনন্দৰাম ঢেকিয়াল ফুকন) অসমীয়া ভাষা আন্দোলনকারীর মধ্যে অন্যতম প্রধান ব্যক্তি ছিলেন। তার আপ্রাণ চেষ্টার ফলে অসমে বাংলা ভাষার পরিবর্তে অসমীয়া ভাষার প্রচলন হয়। তিনি অসমীয়া সাহিত্যের অন্যতম প্রাচীন সাহিত্যিক।
জন্ম ও শিক্ষাজীবন
১৮২৯ সালে অসমের গুয়াহাটি মহানগরের এক সম্রান্ত পরিবারে তার জন্ম হয়। তার পিতা হলিরাম ঢেকিয়াল ফুকন আহোম সাম্রাজ্যের বিষয়া পদে নিযুক্ত ছিলেন। হলিরাম ঢেকিয়াল ফুকন অসম বুরঞ্জী ও কামাখ্যা যাত্রা পদ্ধিত নামক দুইটি পুস্তক বাংলা ভাষায় রচনা করেন। আনন্দরাম ঢেকিয়াল ফুকনের দুইবছর বয়সে পিতৃবিয়োগ হয়। পাঁচ বৎসর বয়সে উমানন্দ টোলে তার নামভর্তি করানো হয়। তার ঠাকুরদা পরশুরাম ইংরেজি শিক্ষা গ্রহণে আপত্তি করেছিলেন যদিও আনন্দরাম তা অবজ্ঞা করে ১৮৩৫ সনে গুয়াহাটি ইংরেজি বিদ্যালয়ে নামভর্তি করেন। জেম্‌স মেথিউ ও জেনকিন্সের তত্বাবধানে তিনি ইংরেজি শিক্ষার অধ্যয়ন  করেন। ১৮৪১ সালে দুই ইংরেজ বিষয়া খরচ বহন করে তাকে ইংরেজি উচ্চ শিক্ষার জন্য কলকাতায় পাঠান। সেইসময়ে উন্নত যাতায়ত ব্যবস্থা না থাকায় জলপথে নৌকা করে কলকাতা পৌছান। কলকাতার কালুপথে  ঘড় ভাড়া করে তিনি হিন্দু কলেজ থেকে অধ্যয়ন গ্রহণ করেন।  দুই বৎসর কলকাতায় অধ্যয়ন গ্রহণের পর তিনি পুনরায় গুয়াহাটি চলে আসেন। গুয়াহাটি থাকাকালীন অবস্থায় তিনি সুধী বৃন্দ থেকে ইংরেজি, উর্দু ও ফার্সি ভাষার শিক্ষা গ্রহণ করেন।
অসমীয়া সাহিত্যে অবদান
মাত্র ১৭ বৎসর বয়সে আনন্দরাম ঢেকিয়াল ফুকন প্রথম লেখা আরম্ভ করেন। তিনি সর্বপ্রথম অরুনোদয়ে লেখেন। সেই সময়ে অসমের বিদ্যালয়ে শিক্ষার মাধ্যম ছিল বাংলা ভাষা। তিনি অসমীয়া ভাষায় অসমীয়া লরার মিত্র মানক পুস্তক রচনা করে। শিবসাগর থেকে প্রকাশিত করে অসমের বিভিন্ন অসমীয়া মাধ্যমের বিদ্যালয়ে তা প্রেরন করা হত। ১৮৫৩ সনে ব্রিটিশ গভর্নর মোফাট মিলস্ অসমে আগমনের সময় আনন্দরাম অসমের বিদ্যালয়ে অসমীয়া ভাষা প্রচলনের যুক্তি প্রকাশ করেন। মোফাট মিলস্ তার যুক্তির সমর্থন করেছিলেন বলে জানা যায়। ১৮৫৫ সালে তিনি 'A few remarks on the Assamese language, and on the Vernacular education in Assam' নামক পুস্তক রচনা করেন। শিবসাগর থেকে পুস্তকটি ১০০টি কপি ছাপানো হয় ও বেংগল সরকার সহ ভারতের অন্যান্য গুরুত্বপূর্ণ কার্য্যালয়ে পাঠানো হয়। অসমে বাংলা ভাষার বিরোধের জন্য পুস্তকটি যথেষ্ট অবদান বহন করেছিল। অসমীয়া ভাষা ছাড়াও ভারতের বিভিন্ন ভাষা যেমন বাংলা, হিন্দি ইত্যাদিতে থাকা তার অশেষ জ্ঞান এই পুস্তকের মাধ্যমে প্রকাশ পেয়েছিল।
মৃত্যু
১৮৫৯ সালে মাত্র ৩০বছর বয়সে আনন্দরাম ঢেকিয়াল ফুকনের মৃত্যু হয়।
জামিয়া দারুল উলুম জাহিদান
জামিয়া দারুল উলুম জাহেদন (ফার্সি: دارالعلوم زاهدان) ইরানে অবস্থিত একটি শিক্ষাপ্রতিষ্ঠান। প্রতিষ্ঠানটি ইরানে দেওবন্দিদের বৃহত্তম ও সর্বোচ্চ প্রতিষ্ঠান।  মোজাহিদ শেখ আবদুল্লাহর পুত্র আবদুলোলিজা জামিয়াহ প্রতিষ্ঠা করেছিলেন।
১৯৭১ সালে খৈয়াম রোডে দারুল উলুমের নতুন ভবনে জামিয়ার কার্যক্রম শুরু হয়। প্রায় ৮০ জন শিক্ষার্থী এবং ৬ জন শিক্ষক নিয়ে প্রথমবারের মতো শিক্ষামূলক কার্যক্রম শুরু করে। জামিয়া দারুল উলুম জাহেদন অনেক শিক্ষার্থী অধ্যয়নরত রয়েছ।
শিক্ষার ধরণ
জামিয়ার শিক্ষাব্যবস্থা সাতটি পর্যায়ে বিভক্ত। প্রতিটি পর্যায়ের নাম এবং তা সম্পূর্ণ করার সময়কাল হল: কোনও সরকারী বিদ্যালয়ের প্রাথমিক সার্টিফিকেট থাকার পাশাপাশি দুই বছরের বিশেষ ফিকাহ বিষয়ে অধ্যয়নসহ অধ্যয়নের মোট সময়কাল ১৬ বছর।
বিভাগ এবং প্রশাসনিক ভাগসমূহ
জামিয়ার নিম্নলিখিত বিভাগ ও ভাগ রয়েছে: দারুল-ইফতা, ইসলামি আইনশাস্ত্র, তাফসীর ও দাওয়াহ, দারুলকাদা ও তাহকীম, বালিকা বিদ্যালয়, হিফজুল কুরআন বিভাগ, তাজভিদ বিভাগ, দাওয়াত ও নির্দেশিকা কেন্দ্র, শিক্ষার্থীদের বিষয়ক অফিস, কেন্দ্রীয় গ্রন্থাগার, অনুবাদ ও গবেষণা কেন্দ্র, প্রকাশনা, আহলুস-সুন্নাহের ফিকাহ একাডেমি, আরবি ভাষা ও ইসলামিক স্টাডিজ ইনস্টিটিউট, বেলুচিস্তানের ইসলামিক স্কুলগুলির ইউনিয়ন, সুন্নি অনলাইন ওয়েবসাইট, মেডিকেল সেন্টার, ইসলামিক ইনস্টিটিউটগুলির অফিস ইত্যাদি।
এই শিক্ষাপ্রতিষ্ঠানের পাশেই ইরানের জাহেদনের প্রধান মাক্কী মসজিদ অবস্থিত। যা ইরানের সুন্নিদের বৃহত্তম মসজিদ।
প্রকাশনা
জামিয়া নেদয়ে ইসলাম পত্রিকা প্রকাশ করছে। জামিয়া অনেক নিবন্ধও প্রকাশ করেছে।
সিদ্দিকী পাবলিকেশনের মাধ্যমে দারুল উলুম জাহেদন বহু ইসলামিক বই প্রকাশ করেছে। গবেষণা ও অনুবাদ কেন্দ্রের মাধ্যমে ফার্সি ও আরবি ভাষায় বেশ কয়েকটি ইসলামিক বই প্রকাশ করেছে।
আতঙ্কের উপত্যকা
আতঙ্কের উপত্যকা (মূল নাম: দ্য ভ্যালি অব ফিয়ার; The Valley of Fear) আর্থার কোনান ডয়েল রচিত শার্লক হোমসের চতুর্থ এবং সর্বশেষ উপন্যাস। এটা আংশিকভাবে মোলি ম্যাগুইরস এবং পিঙ্কার্টনের প্রতিনিধি জেমস ম্যাকপারল্যান্ডের ওপর ভিত্তি করে নির্মিত। উপন্যাসটি ১৯১৪ সালের সেপ্টেম্বর মাস হতে ১৯১৫ সালের মে মাসের মাঝামাঝি সময়ে দ্য স্ট্র্যান্ড ম্যাগাজিনে প্রথম প্রকাশিত হয়। ১৯১৪ সালে প্রথম বই সংস্করণটি কপিরাইট করা হয় এবং এটি নিউ ইয়র্ক ভিত্তিক জর্জ এইচ ডোরান কোম্পানি দ্বারা প্রথম প্রকাশিত হয়; বইয়ের প্রচ্ছদটি তৈরি করেছিলেন আর্থার আই কেলার।
পটভূমি
এই উপন্যাসে বার্লস্টোন ম্যানর চরিত্রটি কেন্টের টানব্রিজ কুয়ার নিকটস্থ গ্রুমব্রিজ প্লেসের ওপর ভিত্তি করে নির্মিত। অন্যদিকে, দ্য ভ্যালি অব ফিয়ারের নেপথ্য কাহিনী আংশিকভাবে মোলি ম্যাগুইরসের ওপর ভিত্তি করে নির্মিত।